奉和御製奉祀述懷歌
作者：寇準
朝代：宋

paragraphs: 巍巍至德充綿宇，翼翼宸心臨兆庶。
覆育懷生動法天，講求茂典皆師古。
協和神化踵唐堯，彬蔚頌聲踰吉甫。
赫奕皇威振八荒，清夷王度綏中土。
豐年朝野正歡康，溢牒充圖福紀祥。
睿聖繼明恢大業，禎符錫祚降穹蒼。
省方展寀宣邦職，登岱銘功舉國章。
睢上埋牲專事地，漢唐故實存聞記。
精靈昭感果潛通，瑞應昭臻知所自。
飆羽光臨神告彰，洪源肇啟僊游暨。
瀨鄉舊壤闢珍詞，款謁齋莊敦睿意。
譙都奏牘達彤庭，耆耋雲趨共瀝誠。
順考皇儀尊妙道，再修盛節徇輿情。
聲明文物當興運，申命羣儒究禮經。
秩秩德音咸布惠，穰穰景福必求成。
恭虔毖祠爲齋久，企仰真風志克勤。
肅奉蕭薌嘉薦備，廣覃慶賜湛恩頻。
式揚丕烈心彌潔，祗上鴻名道益伸。
將睹虞巡陪法從，幸同鳬藻樂昌辰。